SET บ่ายผันผวน โบรกฯ แนะเก็บหุ้นแนวโน้มงบสวย-ปันผลหรู
SET บ่ายผันผวน พร้อมให้แนวต้าน 1,575 แนวรับ 1,560 จุด โบรกฯ แนะสอยหุ้นแนวโน้มงบสวย-ปันผลหรู 
4 พ.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (4 พ.ค.) แกว่งในแดนบวก จากเก็งงบฯไตรมาส 1/60 ที่กำลังทยอยประกาศออกมา แต่วอลุ่มเทรดยังบาง ส่วนตลาดภูมิภาคเช้านี้แกว่งทั้งในแดนบวก-ลบ หลังเฟดประกาศคงอัตราดอกเบี้ย โดยนักลงทุนยังรอปัจจัยใหม่ บ่ายนี้ตลาดฯมีโอกาสแกว่งผันผวน โดยอาจเผชิญแรงขายทำกำไร พร้อมให้แนวต้าน 1,575 แนวรับ 1,560 จุด
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยช่วงเช้าที่ผ่านมาแกว่งตัวอยู่ในแดนบวก ส่วนหนึ่งมาจากการเข้ามาเก็งกำไรผลการดำเนินงานไตรมาส 1/60 ของบริษัทจดทะเบียนที่กำลังทยอยประกาศออกมา ซึ่งช่วยหนุนดัชนีให้ปรับตัวเพิ่มขึ้น แต่มูลค่าการซื้อขายรวมยังไม่มากนักในช่วงเช้านี้
ส่วนตลาดหุ้นในภูมิภาคเอเชียในช่วงเช้าดัชนีฯเคลื่อนไหวทั้งแดนบวก-ลบ หลังจากที่ธนาคารกลางสหรัฐ (เฟด) คงอัตราดอกเบี้ยในการประชุมเมื่อคืนที่ผ่านมา ซึ่งก็ไม่ได้ส่งผลอย่างมีนัยสำคัญต่อการเคลื่อนไหวของตลาดหุ้นในภูมิภาค ช่วงนี้นักลงทุนต่างรอดูปัจจัยใหม่ๆ ที่มีผลต่อการตัดสินใจลงทุน ทำให้ภาพรวมการลงทุนในตลาดหุ้นทั้งภูมิภาคยังเป็นลักษณะของการชะลอตัวอยู่
แนวโน้มการลงทุนในช่วงบ่ายนี้ ดัชนีฯมีโอกาสแกว่งผันผวน โดยให้ระวังแรงขายทำกำไรออกมาในช่วงบ่าย หลังจากที่ช่วงเช้าดัชนีฯปรับตัวเพิ่มขึ้น ซึ่งเป็นลักษณะที่เคยเกิดขึ้นหลายครั้งในช่วงที่ผ่านมา ประกอบกับ upside ของดัชนีฯในช่วงนี้มีจำกัด พร้อมให้แนวต้าน 1,575 จุด แนวรับ 1,560 จุด
 
บล.ธนชาต ระบุในบทวิเคราะห์ (4 พ.ค.) แม้ Fed คงดอกเบี้ยนโยบายที่ 0.75-1.00% เมื่อคืนที่ผ่านมา แต่การส่งสัญญาณขึ้นดอกเบี้ยอีก 2 ครั้งภายในสิ้นปีนี้ และมีโอกาสสูง 90% (อิง Implied Fed Fund futures) ที่จะขึ้นขนาดใหญ่ และ SET ที่ได้รับผลดีจากแนวโน้มดอกเบี้ยขาขึ้น โดย KBANK (TP 215) เป็น top picks ในกลุ่มธนาคาร
โดยเมื่อพิจารณาจากผลการดำเนินงานไตรมาส 1/60 มีแรงกดดันจาก NPL น้อยที่สุด ประเมินแนวต้าน 195.5 บาท ขณะที่ธนาคารขนาดกลางที่ผลการดำเนินงานไตรมาส 1/60 ออกมาดี, ปันผลสูง, และ Consensus มีการปรับประมาณการกำไร และเป้าหมายพื้นฐานขึ้น แนะนำ “ซื้อ” KKP (TP 75 บาท) และ TISCO (TP 85 บาท) ต่อไป
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
KBANK   มูลค่าการซื้อขาย   999.26 ล้านบาท ปิดที่ 192.00 บาท เพิ่มขึ้น 3.00 บาท
THAI  มูลค่าการซื้อขาย   921.75 ล้านบาท ปิดที่  18.70 บาท เพิ่มขึ้น 1.10 บาท
SCC   มูลค่าการซื้อขาย   717.59 ล้านบาท ปิดที่ 532.00 บาท เพิ่มขึ้น 2.00 บาท
PTT  มูลค่าการซื้อขาย   715.40 ล้านบาท ปิดที่ 390.00 บาท เพิ่มขึ้น 1.00 บาท
BDMS  มูลค่าการซื้อขาย   637.17 ล้านบาท ปิดที่  20.60 บาท เพิ่มขึ้น 0.40 บาท